
[bookmark: TextBodyBegin]Euroopa Parlament,
–	võttes arvesse Euroopa Liidu toimimise lepingu artiklit 314,
–	võttes arvesse Euroopa Aatomienergiaühenduse asutamislepingu artiklit 106a,
–	võttes arvesse Euroopa Parlamendi ja nõukogu 23. septembri 2024. aasta määrust (EL, Euratom) 2024/2509, mis käsitleb liidu üldeelarve suhtes kohaldatavaid finantsreegleid[footnoteRef:1], eriti selle artiklit 44, [1:  	ELT L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	võttes arvesse Euroopa Liidu 2024. aasta üldeelarvet, mis võeti lõplikult vastu 22. novembril 2023[footnoteRef:2], [2:  	ELT L, 2024/207, 22.2.2024, ELI: http://data.europa.eu/eli/budget/2024/207/oj.] 

–	võttes arvesse nõukogu 17. detsembri 2020. aasta määrust (EL, Euratom) 2020/2093, millega määratakse kindlaks mitmeaastane finantsraamistik aastateks 2021–2027[footnoteRef:3], [3:  	ELT L 433 I, 22.12.2020, lk 11, ELI: http://data.europa.eu/eli/reg/2020/2093/oj.] 

–	võttes arvesse 16. detsembri 2020. aasta institutsioonidevahelist kokkulepet Euroopa Parlamendi, Euroopa Liidu Nõukogu ja Euroopa Komisjoni vahel, mis käsitleb eelarvedistsipliini, eelarvealast koostööd ning usaldusväärset finantsjuhtimist, samuti uusi omavahendeid, sealhulgas uute omavahendite kasutuselevõtmise suunas liikumise tegevuskava[footnoteRef:4], [4:  	ELT L 433 I, 22.12.2020, lk 28, ELI: http://data.europa.eu/eli/agree_interinstit/2020/1222/oj.] 

–	võttes arvesse nõukogu 14. detsembri 2020. aasta otsust (EL, Euratom) 2020/2053, mis käsitleb Euroopa Liidu omavahendite süsteemi ning millega tunnistatakse kehtetuks otsus 2014/335/EL, Euratom[footnoteRef:5], [5:  	ELT L 424, 15.12.2020, lk 1, ELI: http://data.europa.eu/eli/dec/2020/2053/oj.] 

–	võttes arvesse paranduseelarve projekti nr 5/2024, mille komisjon võttis vastu 10. oktoobril 2024. aastal (COM(2024)0650),
–	võttes arvesse 5. novembril 2024 vastu võetud ja 12. novembril 2024 Euroopa Parlamendile esitatud nõukogu seisukohta paranduseelarve projekti nr 5/2024 kohta (14477/2024 – C10-0186/2024),
–	võttes arvesse kodukorra artikleid 96 ja 98,
–	võttes arvesse eelarvekomisjoni raportit (A10-0017/2024),
A.	arvestades, et paranduseelarve projekti nr 5/2024 eesmärk on kohandada kulusid, eelkõige seoses maksete assigneeringutega, ja ajakohastada liidu eelarve tulusid;
B.	arvestades, et paranduseelarve projektiga nr 5/2024 suurendatakse kulupoolel kulukohustuste assigneeringuid 44,5 miljoni euro võrra ja maksete assigneeringuid 2,95 miljardi euro võrra; arvestades, et kuna mitmeaastase finantsraamistiku rubriikides 2b, 5 ja 7 kasutatavat varu ei ole, tehakse ettepanek võtta paindlikkusinstrumendist kasutusele veel 7,2 miljonit eurot ja ühtse varuinstrumendi osast a veel 68,5 miljonit eurot;
C.	arvestades, et paranduseelarve projektiga nr 5/2024 lisatakse 2024. aasta eelarve tulupoolele kuni 2024. aasta oktoobrini tasutud lõplike trahvide ja karistusmaksete summa 2,82 miljardit eurot, mis tähendab, et maksevajaduste katmiseks on vaja täiendavaid kogurahvatulul põhinevaid makseid summas 139,9 miljonit eurot;
D.	arvestades, et paranduseelarve projektiga nr 5/2024 lisatakse eelarvesse ka uued tulu- ja kuluread Ukraina laenukoostöö mehhanismi jaoks, mille raames antakse toetust laenude kaudu, mida teenindatakse ja makstakse tagasi tulust, mida hakatakse teenima arestitud Venemaa riigivaralt;
1.	võtab komisjoni esitatud paranduseelarve projekti nr 5/2024 teadmiseks;
2.	väljendab heameelt Euroopa Regionaalarengu Fondi (ERF) suurenenud maksevajaduste ja koondümberpaigutuse (DEC 11/24) raames ühisele põllumajanduspoliitikale eraldatud suuremate maksete üle, sest see näitab, et kuigi programmi elluviimine perioodil 2021–2027 algas murettekitavalt aeglaselt, on see nüüd hoogustumas;
3.	märgib rahuloluga, et Euroopa strateegiliste tehnoloogiate platvormi (STEP) eeskirjade muudatused – mis hõlmavad erakorralist eelrahastamist ja vabatahtlikku 100 % kaasrahastamist – on avaldanud ERFi rakendamisele positiivset mõju, mis tähendab, et liikmesriigid kulutavad STEPi eesmärkide saavutamiseks raha; on ühtlasi seisukohal, et maksete suurendamine 2024. aastal peaks aitama leevendada aastatel 2025–2027 maksetele tekkivat survet;
4.	märgib, et suurenenud maksevajadused kaetakse peaaegu täielikult trahvidest ja karistusmaksetest saadavast tulust, eelkõige 2,4 miljardi euro suurusest trahvist, mis määrati Google’ile konkurentsiõiguse rikkumise eest;
5.	kordab, et liidu eelarvesse, mille vahendeid on viimastel aastatel mitmesugustele kriisidele reageerimiseks kasutatud viimase piirini, on vaja pikas perspektiivis kestlikku tulu; peab seetõttu kahetsusväärseks, et nõukogu ei ole teinud institutsioonidevahelise kokkuleppe tegevuskava kohasel omavahendite süsteemi reformimisel edusamme; tuletab meelde oma seisukohta, mis toetab komisjoni muudetud ettepanekuid, ning nõuab tungivalt, et nõukogu ja liikmesriigid võtaksid need ettepanekud kiiresti vastu, et suurendada liidu eelarve jaoks kättesaadavaid omavahendeid; tuletab meelde oma pikaajalist seisukohta, et trahve ja tasusid tuleks kasutada liidu eelarve lisatuluna;
6.	väljendab heameelt, et eelarvesse on lisatud Ukraina laenukoostöö mehhanismi tulu- ja kuluread; rõhutab, et Ukrainale tuleb anda püsivat rahalist toetust, sest Ukraina rahastu kaudu ja kehtivate makromajandusliku finantsabi kokkulepete alusel eraldatud summadest jääb vajaduste katmiseks puudu;
7.	tuletab meelde, et makromajandusliku finantsabina antavad lisalaenud kaetakse eelarves olevast varust, ning kordab, et palub komisjonil esitada eelarvepädevatele institutsioonidele üksikasjad selle kohta, kui suur summa laenutehingutest tingitud kohustusi on varu arvelt kaetud; loodab, et komisjon esitab Euroopa Parlamendile ja nõukogule kogu vajaliku teabe vastavalt oma avaldusele, mis on lisatud Euroopa Parlamendi ja nõukogu määrusele (EL) 2024/2773[footnoteRef:6]; [6:  	Euroopa Parlamendi ja nõukogu 24. oktoobri 2024. aasta määrus (EL) 2024/2773, millega luuakse Ukraina laenukoostöö mehhanism ja antakse Ukrainale erakorralist makromajanduslikku finantsabi (ELT L, 2024/2773, 28.10.2024, ELI: http://data.europa.eu/eli/reg/2024/2773/oj).] 

8.	võtab teadmiseks, et 2024. aastal on palkade kohandamisele, mis puudutab nii töötasusid kui ka pensione, kulunud eelarves ette nähtust suurem summa ja 2024. aastal on ka uute pensionisaajate arv olnud prognoositust suurem, mille tagajärjel on pensionikulud suurenenud veel rohkem; väljendab heameelt selle üle, et peaaegu kõik institutsioonide lisakulud on kaetud institutsioonisiseste ümberpaigutustega ja seetõttu on ühtset varuinstrumenti kasutatud vähe;
9.	rõhutab, et palkade kohandamine mõjutab ka detsentraliseeritud asutusi, kellel on olnud raske toime tulla inflatsiooniga, mis ületab 2 % deflaatorit, mille võrra nende aastaeelarvet suurendatakse, ning mis on erilised selle poolest, et nende personali- ja tegevuskulud moodustavad kogukuludest suure osa; väljendab heameelt selle üle, et asutused, kellel ei olnud võimalik vahendeid ümberpaigutamise teel leida, saavad liidult 1,7 % suurema toetussumma; kordab, et seda, kuidas detsentraliseeritud asutuste eelarveid praegu käsitletakse, tuleb 2027. aasta järgse mitmeaastase finantsraamistiku vastuvõtmiseks komisjoni tehtavate ettevalmistuste käigus põhjalikumalt analüüsida;
10.	võtab teadmiseks, et suurenenud kulude katmiseks on Vabadusel, Turvalisusel ja Õigusel Rajaneva Ala Suuremahuliste IT-süsteemide Operatiivjuhtimise Euroopa Liidu Ameti (eu-LISA) assigneeringuid suurendatud, kuid on mures selle pärast, et Euroopa Liidu Varjupaigaameti (EUAA) assigneeringuid on samavõrra vähendatud; peab kiiduväärseks, et EUAA-le anti mitmeaastase finantsraamistiku muutmisel vahendeid juurde, et tal oleks võimalik seoses rände- ja varjupaigaleppe rakendamisega uusi ülesandeid täita; kutsub komisjoni üles tegema mõlema ametiga tihedat koostööd tagamaks, et neil oleks vahendid, mida nad vajavad uute ülesannete igakülgseks täitmiseks, ja nad suudaksid neile eraldatud lisaassigneeringud ära kasutada;
11.	väljendab heameelt selle üle, et Euroopa Liidu Õiguskaitsekoolituse Ametile (CEPOL) eraldati 2024. aastal pärast 2024. aasta juunis ameti vastu toime pandud küberrünnakut lisaassigneeringud; rõhutab, et kuna küberoht on suur ja tuleb tagada, et ükski edasine rünnak ei seaks liidu ameteid ega institutsioone ohtu, peab liidu institutsioonide, organite ja asutuste küberturvalisuse teenistus (CERT-EU) jagama saadud õppetunde teiste ametite ja institutsioonidega ning andma neile rohkem tehnilist tuge;
12.	rõhutab, et hiljuti asutatud Rahapesu ja Terrorismi Rahastamise Tõkestamise Ametil on läbivaadatud liidu tasandi rahapesuvastases raamistikus väga tähtis osa; on seetõttu väga mures, et ettevalmistusetapis on tekkinud viivitusi, eelkõige töötajate töölevõtmisel;
13.	väljendab heameelt selle üle, et nüüdseks kehtima hakanud uuesti sõnastatud finantsmääruse kohaselt on võimalik kanda eelarvesse negatiivne tulu, millest kaetakse kaotatud kohtuasjade tagajärjel maksmisele kuuluvaid tasandusintresse; märgib, et komisjon teeb praegu kindlaks selliste intresside täpset summat, ja palub komisjonil esitada see teave eelarvepädevatele institutsioonidele 2025. aastal võimalikult vara;
14.	kiidab nõukogu seisukoha paranduseelarve projekti nr 5/2024 kohta heaks;
15.	teeb presidendile ülesandeks kuulutada paranduseelarve nr 5/2024 lõplikult vastuvõetuks ja korraldada selle avaldamine Euroopa Liidu Teatajas;
16.	teeb presidendile ülesandeks edastada käesolev resolutsioon nõukogule, komisjonile ning liikmesriikide parlamentidele.

